詠懷
作者：白居易
朝代：唐

paragraphs: 冉牛與顏淵，卞和與馬遷。
或罹天六極，或被人刑殘。
顧我信爲幸，百骸且完全。
五十不爲夭，吾今欠數年。
知分心自足，委順身常安。
故雖窮退日，而無戚戚顏。
昔有榮先生，從事於其間。
今我不量力，舉心欲攀援。
窮通不由己，歡戚不由天。
命即無奈何，心可使泰然。
且務由己者，省躬諒非難。
勿問由天者，天高難與言。